1Yesu ɔ́su-ma ɔnini, “Mɔɔsu-mii geen ka ni, ukyuli ɔni naaadubo kayakun kammɔ kenye bɔsia buduo lɛfonuyu lɛmmɔ kemo mmomu ɔba kama na ɔdubɔkɔ uduo ni, ɔdi uyune ku ala ubilene. 2Na ukyuli ɔni mɔɔsia kayakun kammɔ teeduo ɔba kemo ni, anwu ndi bafonu ɔdane ɔbuni ɔmmɔ. 3Kayakun kenye ɔgyumanane ɔɔlɛmi kayakun kammɔ teete anwu. Na bafonu bammɔ beenú-nwu lɛdi si ɔɔkpali-ma kalɛ na ɔ́sia-ma anyi na ɔɔtɔnku-ma taalɛku. 4Na si ɔ́kpanku-ma ɔ́lɛku ni, ɔɔtɔ-ma lɛtɔtɔ na bafonu bammɔ baasiaku-nwu kama ɔsika bagyi-nwu lɛdi. 5Baaadubo ukyuli bamba bɔsiaku. Mmomu badubukeli batɔlɔ ukyuli ɔbambadi kudɔ, ɔsika baaagyi-nwu lɛdi.” 6Yesu úbo-ma lɛgba lɛmɛni, nsu bétenu lɛla lɛni na ɔ́su-ma kalɔ. 7Ɔmɛni ɔsu ni, Yesu ɔ́sɔ ɔ́su-ma ɔnini, “Mɔɔsu-mii geen ka ni, ami ndi ɔba kayakun ute bafonu bammɔ. 8Bekyuli bani fui nágyu bátɔ-mi lɛtɔtɔ na bébo aani si ami na ɔdi ni, badi beyune ku ala bebilene. Nsu bafonu bammɔ bétenu-ma litemi. 9Ami ndi kayakun kammɔ. Na ukyuli biala ɔni mɔɔsia-mi lɛlɔ teeduo ɔba ɔmmɔ kemo ni, ndubɔfɔ-nwu ngba. Ɔdubuduo mmɔ taalɛ na utaakɛ adila abuni taadi. 10Buyu kani na uyune uubo teebeyu na ɔdu bebuo na ubile ala lɛnɔ. Na ami ni, líbo kalɛ na lɛya na bekyuli belie ngba geen na bakɛ bɔnwuna fui. 11“Ami ndi bafonu ɔdane ɔbuni ɔni nátuna ka ukpi na bafonu bammɔ lili. 12Ukyuli ɔni na kayu kenye na béti-nwu na úbo ɔɔbla kabla ni, uukeli si ɔ́nu ka kegiti kɔdubo. Na ɔda bafonu bammɔ unyene. Ɔsika ɔɔɔdi bafonu ɔdane. Na bafonu bammɔ lɛnɔ baaadi nwuna badi. Anwuɔsu kegiti kɔmmɔ kuufie bafonu bammɔ na kugyingya-ma fui. 13Ukyuli ɔmɛni uukeli, ɔsika kayu kenye na béti-nwu na úbo ɔɔbla kabla. Na ɔɔɔdaku bafonu bammɔ lɛda. 14- 15“Ami ndi bafonu ɔdane ɔbuni. Na aani kalɛ na Ati ɔgyi-mi na ami lɛnɔ ngyi-nwu ni, lɛni kani na ngyi mina bafonu, na ama lɛnɔ bagyi-mi. Na lɛ́tuna ka likpi na bana lili. 16Mbo bafonu babambadi na beeebo lɛfonuyu lɛmɛni kemo tɔ. Na ɔlɛka lɛkpanku ama lɛnɔ liboku. Na badubunu-mi lɛdi. Na bana fui badubunwini bafonu lisu linwi na bafonu ɔdane unwi kalɔ. 17Na Ati ɔɔyɔ́-mi, ɔsika lɛ́tuna ka likpi na bana lili. Ɔmmɔ kama na lɛsɔ linwini libo mbelie ngba. 18Ɔɔɔdi ukyuli ɔdi ndubo-mi bɔkana bɔdu. Mmomu ami ɔlati nénu kalɔ ka likpi. Mbo ɔyikun na lɛkana likpi lɛni. Na mbo ɔyikun lɛnɔ na lɛkana na lɛsɔ linwini libo mbelie ngba. Ɔmɛni ndi lɛla lɛni na Ati úbo-mi ɔda ka mbabla.” 19Na Yesu etemila amɛni ɔsu ni, bule bɔ́sɔ búduo Yudafuɔ bammɔ fui ntɛ. 20Na bana akɔ pii básu banini, “Kɔyu kukpidi kɔsiaku ukyuli ɔmɛni, na uukpi libuo! Bi ɔsu na ɔlɛka binye biteenu ala ani na ɔɔsu?” 21Nsu babambadi lɛnɔ básu banini, “Ukyuli ɔni na kɔyu kukpidi kɔsiaku ni, ulakana na wetemi lɛni! Dɛ na kɔyu kukpidi kɔdubɔya na ɔnumbwɛne ɔsɔ utaanu?” 22Na uwi ɔmmɔ kemo ni, ɔdi kɔyɔ uwi ɔni na Yudafuɔ baadi bana limeyi lɛni baalɔ Kakpakɔ Bɔsɔku Teete Katɔti Limeyi. 23Na Yesu ɔkɛ uusié taavi na kakpakɔ kaduli mmɔ kesii kani baalɔ Salomo lɛgbanya. 24Mmɔ na Yudafuɔ bammɔ bábaka bámana-nwu, na béye-nwu banini, “Uwi ɛlɛ geen na adubunye etédu asa na asu-bu nwaa si awɔ ndi Ukyuli Ɔfunadi ɔmmɔ?” 25Amu na Yesu ɔ́su-ma ɔnini, “Lɛ́ɛsu-mii ɔmɛni ḿbavi, nsu bilafɔ-mi taadi. Na ala ani mɔɔbla ɔkɛnku mina Ɔti ɔyikun lɛlɔ muudie-mi kenye. 26Nsu bilafɔ taadi, ɔsika bɛɛɛdi mina bafonu bammɔ akɔ badi. 27Mina bafonu beenú-mi lɛla lɛni mɔɔsu-ma. Na ngyi-ma. Na ama lɛnɔ basiaku-mi. 28Mɔɔyá na beelie ngba bɔni nsɔ naaadubo bɔsa kudii, na balayii ku udu. Na ukyuli biala ulakana-ma bufie bɔfɔ na mina kɔnu kemo. 29Katɔti ɔni néti-ma úte-mi ni, úbomo útulo lɛla biala na ukyuli biala ulakana-ma bufie bɔfɔ na nwuna kɔnu kemo kudii. 30Ati ku ami fui ni, bekyuli benwi na bɔdi.” 31Mmɔ na Yudafuɔ bammɔ básɔ bála atabi banii beebó Yesu. 32Amu na Yesu úye-ma ɔnini, “Lɛ́bla kabla kabuni pii na bina akɔ, na amii alati bɛ́nu na adi kabla kani na Ati úti ɔ́kya-mi enu kemo ka mbabla. Na ala amɛni akɔ ɔmani lili ɔsu na bɛɛwia ka bibo-mi atabi?” 33Mmɔ na Yudafuɔ bammɔ básu banini, “Ɔɔɔdi ala abuni adi ɔsu na bɔɔwia ka buubó-ɔ atabi. Mmomu ɔni na eedumi Katɔti ɔsu! Ukyuli kani na adi, nsu aawia ka eti lɛlɔ enwini Katɔti!” 34Amu na Yesu údie kenye ɔnini, “Bénweni na Bunweni Kedee Ɔku kemo ka Katɔti ɔ́su ɔnini, 'Bise aani Katɔti.' 35Na bɔgyi ka lɛla lɛni na bénweni bákya Bunweni Kedee Ɔku kemo ni, lɛdi litemi geen lɛni nse lísela uwi fui. Na mmɔ na Katɔti ɔ́lɔ bekyuli bani na ɔ́ya básu nwuna litemi buni ɔnii, 'Bise aani Katɔti.' 36Nsu ami ni, bɔfuna na Ati ɔ́funa-mi ka libo kayawi kamɛni kemo. Na bi ɔsu na bɛɛsu bɛni muudumi Katɔti ka lɛ́su nnii ami ndi Katɔti Ubidi ɔsu? 37Na si ɔɔɔdi mina Ɔti kabla na mɔɔbla ni, bitafɔ-mi bitadi. 38Nsu si anya na mɔɔbla bɔdi ni, si ina bilafɔ ami ɔlati taadi ni, ɔdi ka bɛfɔ ala ani na mɔɔbla anya bɛdi. Na si bɛ́bla lɛni ni, bɛdubɔnu bɔti kɔnakunwi ka Katɔti uliku-mi na ami lɛnɔ nliku-nwu.” 39Mɛni lɛnɔ ni, Yudafuɔ bammɔ básɔ báyɔ ka befie-nwu, nsu ɔ́sɔ ɔ́lɛ-ma enu kemo. 40Ka Yesu ɔ́tɔlɔ-ma kudɔ ni, ɔ́sɔ ɔ́via Yordan ketu na úsie útélie kesii kani na Yohane ɔ́kya útaakpila bekyuli ntu dii. 41Na bekyuli pii bébo-nwu kudɔ. Na básu lɛlɔ banini, “Yohane útabla akɔla budie taatina bɔdi. Nsu lɛla biala na Yohane ɔ́su na ukyuli ɔmɛni lɛlɔ ni, líbo-nwu kemo lɛni.” 42Na bekyuli pii báfɔ Yesu bádi.
twi_Latn